Bent Hindrup Andersen (EL), 1998-01-28:
Jeg kan ikke lade være med lige at komme med en kommentar til den foregående ordfører for Fremskridtspartiet, hr. Aage Brusgaard.
Jeg kan berolige hr. Aage Brusgaard: Enhedslisten stiler ikke efter en regeringspost; så skal vi i hvert fald helt derhen, hvor der er et flertal for en helt anden politik her i landet.
Det er klart, at spørgsmålet om bemyndigelse også er en ting, der ligger os på sinde.
Når det nu drejer sig om bemyndigelse til at udfærdige regelændringer for mærkerne, mener vi imidlertid, det er vigtigt, at ministeren har den bemyndigelse, fordi det økologiske mærke efter vores opfattelse er i en konstant udvikling.
Det er efter vores opfattelse vigtigt, at regelsættet udvikler sig hele tiden og bliver strammere - og meget gerne ret hurtigt - på nogle områder, så det herhjemme hurtigt kan komme på linje med Landsforeningen af Økologisk Jordbrugs mærke - især når det drejer sig bl.a. om opstaldning af fjerkræ, indkøb af fodermængder osv. - for at undgå, at der kommer alt for megen forvirring.
Jeg er sådan set meget indstillet på, at det bliver nødvendigt - desværre - at lave det statskontrollerede Ø-mærke om til et kvalitetsmærke inden for overskuelig tid, for nu er vi ikke alene om at fastsætte det regelsæt.
Vi er som land medlem af to handelsorganisationer, WTO og EU, og begge vil prøve at fastsætte et generelt regelsæt.
Det er så også min bemærkning også til lovforslaget, for når ministeren henviser til, at man får beføjelser til at lave et regelsæt, der kan ligge ud over, altså på et højere niveau end EU's regelsæt, vil jeg gerne spørge, om der eventuelt ikke også bør stå WTO's eller andre handelsorganisationers regelsæt?
WTO er jo også på vej med et økologisk regelsæt på et tidspunkt.
Det burde man nok tage højde for i loven, for vi kan jo komme i den helt groteske situation, at man bliver nødt til på grund af vores medlemskab af de to organisationer at anerkende, at der kan komme to andre økologimærker på markedet herhjemme.
Og det er jo dybt beklageligt, dybt beklageligt.
Derfor vil jeg lægge meget vægt på, at det danske Ø-mærke, det kontrollerede mærke, som har et væsentligt forspring - det er en unik situation i forhold til samtlige andre lande i verden, at vi har et statskontrolleret Ø-mærke - for det første fortsætter med at være statskontrolleret, så vi har statsgarantien bag og direkte kan komme med en politianmeldelse, når det ikke overholdes.
Det er utrolig vigtigt, især når det også begynder at blive mere profitabelt, og når økologien vinder mere frem, vil der også være meget spekulation i det.
Så det håber jeg man fastholder.
Så vil jeg også gerne foreslå, at ministeren overvejer at lave et egentligt regeludvalg og med en repræsentation, som også er foreslået af Landsforeningen Økologisk Jordbrug.
Jeg vil så til gengæld foreslå i stedet for at pille ved bemyndigelsen, at der kommer en procedure på samme måde, som vi har med miljøministerens godkendelse af pesticider, forstået på den måde, at han sender det over til udvalget, og så har vi en periode, hvor vi kan vurdere det og reagere over for ministeren og eventuelt tage ministeren i samråd. Jeg vil foreslå, at man indbygger sådan en procedure med henblik på ændringen af regelsættet, for så får man en mulighed for at løse et problem, så det kan gå meget hurtigt og være meget smidigt, og man samtidig politisk kan blive opmærksom på, hvad det er, der sker, og kan komme med sine kommentarer til det, så man den vej rundt kan påvirke ministerens stillingtagen.
Det er den ene ting.
Den anden ting er, at der skal overhovedet ikke komme nogle kritiske kommentarer fra min side til det blå Ø-mærke om økologisk fiskeri.
Jeg er utroligt glad for, at det resultat, som vi opnåede ved finansloven sidste år, fortsat bliver fulgt loyalt op fra ministerens side, og jeg ser også frem til, at det arbejde skrider fremad.
Men jeg vil også gerne indrømme, at det er en tung sag.
Det kan vi vende tilbage til, når vi får en redegørelse for det arbejde på et senere tidspunkt.
Men vi er selvfølgelig meget glade for, at man får en lov, der hedder lov om økologi, og det, som jeg så kan sige til hr. Aage Brusgaard fra Fremskridtspartiet, er, at det er vores tanke via loven at arbejde for at fremme økologien.
F.eks. synes vi, det ville være rart med en lov, der sagde, at målet var en total omlægning af Danmark til økologisk drift.
Det håber vi der på et eller andet tidspunkt kommer til at stå som indledning til lov om økologi.